DA Den Europæiske Unions Tidende C 269/16

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 269/05)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ABBACCHIO ROMANO«

EF-Nr.: IT-PGI-005-0293-21.05.2003

BOB ( ) BGB ( X )

Dette resumé indeholder hovedelementerne af varespecifikationen til oplysning:

1. Medlemsstatens ansvarlige myndighed:

Navn: Ministero delle Politiche agricole e forestali Adresse: Via XX Settembre, 20 — I-00187 Roma Tlf. (39) 06 481 99 68 Fax (39) 06 42 01 31 26 E-mail: qtc3@politicheagricole.it

2. Sammenslutning:

Navn: Comitato promotore della Denominazione di Origine Protetta «Caseus Romae», «Ricotta Romana», «Caciotta Romana» e della Indicazione Geografica Tipica «Abbacchio Romano» Adresse: Via Raffaele Piria, 6 — Roma Tlf. (39) 06 407 30 90 Fax (39) 06 407 37 83 E-mail: — Sammensætning: Producenter/forarbejdningsvirksomheder ( X ) andet ( )

3. Produktets art:

Kategori 1.1 — Fersk kød (og slagteaffald)

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Abbacchio Romano«

4.2. Beskrivelse: Den beskyttede geografiske betegnelse (BGB) »Abbacchio Romano« er udelukkende forbeholdt lam, som er født, opdrættet og slagtet i det i punkt 4.3 nævnte område. Når det udbydes til salg, skal kød fra »Abbacchio Romano« have følgende karakteristika: være lyserødt med et hvidt ydre fedtlag; fin i teksturen; have en kompakt konsistens med en let fedtmarmorering. Slagtekroppen af »Abbacchio Romano« skal have følgende karakteristika ved slagtningen: slagtekroppens vægt i kold tilstand, flået, med hoved og plucks: højst 8 kg; kødets farve: lyserød (farven konstateres ved at se på bugvæggens indre muskler); muskelmassens konsistens: fast (ikke serøs); fedtets farve: hvidt; fedtets konsistens: fast (konsistensen konstateres ud fra det fedtvæv, som befinder sig over haleroden og ved en omgivende temperatur på 18-20 °C); fedtlag: et moderat fedtlag på slagtekroppens udvendige side og et ikke alt for stort fedtlag ved nyrerne. »Abbacchio Romano« med den beskyttede geografiske betegnelse kan sælges hel og/eller udskåret på følgende måde: hel; halvt (opnået ved en sagittal udskæring af slagtekroppen i symmetriske dele); bov; kølle; koteletter; hoved og plucks (hjerte, lunger og lever). Opskæringen kan også finde sted uden for det geografiske produktionsområde anført i punkt 4.3.

4.3. Geografisk område: Hele Lazio-regionen.

4.4. Bevis for oprindelse: Hver enkelt fase i produktionsprocessen overvåges, idet input og output for hver fase dokumenteres. På denne måde og gennem opførelse af opdrættere, slagtere og udskærere/emballeringscentre i særlige fortegnelser, der føres af kontrolinstansen, såvel som ved føring af registre over produktion og emballering samt anmeldelse af de producerede mængder, sikres det, at produktet kan spores fra produktionsprocessens begyndelse til produktets afsætning. De dyr, der er bestemt til fremstilling af »Abbacchio Romano IGP« skal identificeres senest 10 dage efter fødslen ved hjælp af et hertil egnet øremærke (et skilt eller en knap), som anbringes i venstre øre, og på hvis forside den fuldstændige opdrætsidentifikationskode er angivet med bogstaver og tal, mens dyrets løbenummer er angivet på bagsiden. Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan.

4.5. Fremstillingsmetode: Ifølge varespecifikationen består råvarerne til »Abbacchio Romano« af kød og dele af han- og hunlam fra følgende racer: den sardiske race og krydsninger heraf, comisana-racen og krydsninger heraf, sopravvissana-racen og krydsninger heraf, massese-racen og krydsninger heraf samt merinizzata italiana-racen og krydsninger heraf. Lammene slagtes, når de er mellem 28 og 40 dage gamle. I henhold til fællesskabsforordningernes bestemmelser inddeles lammene efter følgende klassifikation: Spædlam (højst 8 kg slagtet vægt). Lammene opdrættes i hel eller delvis løsdrift. Det er tilladt at holde dyrene i hertil egnede stalde, når disse staldes hygiejnestandard sikrer dyrenes velfærd, navnlig med hensyn til god ventilation, naturlig belysning og gulvbelægning. Lammene skal fodres med modermælk (naturlig diegivning). Det er tilladt at give et græsningstilskud i form af naturligt foder og vilde planter.

Moderfårene nyder godt af naturlige græsningsarealer, græsmarker og grønne områder, som er typiske for det geografiske produktionsområde, der er omhandlet i punkt 4.3. Det er tilladt at give tilskud i form af tørfoder og koncentrater, men det er forbudt at anvende syntetiske stoffer og genetisk modificerede organismer. Lam og moderfår må ikke udsættes for tvungen fodring, stress fra omgivelserne og/eller hormonpåvirkning med det formål at øge produktionen. I sommerperioden er det tilladt at drive dyrene op til de græsgange, der ligger i bjergene, sådan som der er tradition for. Slagtningen skal finde sted senest 24 timer efter indleveringen til slagteriet og ske ved en overskæring af halspulsåren, hvorefter der foretages en flåning og en samtidig fraskæring af for- og bagbenene.

Fødsel, opdræt og slagtning må kun finde sted i Lazio-regionen.

4.6. Tilknytning: »Abbacchio Romano« har fra tidernes morgen en stærk tilknytning til regionen, der ikke blot påvises af fåreopdrættens omfattende betydning for erhvervslivet og traditionerne i hele Lazio-regionen, men også og især det renommé, som regionen nyder hos forbrugeren. IGP-produktet har faktisk haft en bemærkelsesværdig påvirkning på regionens gastronomi, hvor den spiller en hovedrolle i Roms og Lazios traditionelle køkken, og er grundlaget for omkring hundrede forskellige retter. På det samfundsmæssige plan ses tilknytningen mellem produkt og territorium af de talrige landfester, festivaler og arrangementer for »Abbacchio Romano«, der afholdes i hele Lazio-regionen. Et særpræg er også anvendelsen af det romerske dialektudtryk »abbacchio«, der ene og alene findes i Lazio-regionen. Ifølge Chiappinos romerske ordbog betyder »abbacchio« handyr af spædlam eller lam, der lige er ophørt med at være spædlam; »lam« et handyr af får, der næsten er et år gammelt og allerede klippet to gange. I Firenze skelnes der ikke mellem dem disse to: de hedder lam. Nogle af leddene i processen har også specielle lokale udtryk, såsom f.eks. »sbacchiatura« eller »abbacchiatura« (slagtningen af lammene).

Kombinationen af disse menneskelige faktorer er medvirkende til at gøre »Abbacchio Romano« til et unikt produkt med det ubenægtelige renommé. Der finder talrige historiske henvisninger til »Abbacchio Romano«, der også går tilbage til Antikken.

4.7. Kontrolinstans:

Navn: CCIAA di Roma Adresse: Via De' Burro, 147 — I-00186 Roma Tlf. (39) 06 679 59 37 Fax — E-mail: —

4.8. Mærkning: Ved markedsføringen skal kødet fra »Abbacchio Romano« være forsynet med et mærke bestående af det specifikke logo, som sikrer produktets identifikation og oprindelse.

Mærkningen foretages ved slagtningen. Kødet udbydes til salg emballeret i de udskæringer, der er beskrevet i punkt 4.2.

Foruden det grafiske EF-symbol og angivelserne i forbindelse hermed samt de lovbestemte oplysninger er det obligatorisk, at følgende yderligere oplysninger er angivet på pakningen med tydelige og læsbare trykte bogstaver:

betegnelsen »Abbacchio Romano« skal stå skrevet med væsentligt større, tydelige og uslettelige bogstaver, som klart adskiller sig fra enhver anden påskrift, og efterfølges af ordene »Indicazione Geografica Protetta« (»beskyttet geografisk betegnelse«) og/eller »I.G.P.« (BGB)

navn, firmabetegnelse og adresse for producenten

logoet skal være trykt på slagtekroppens overflade på udskæringernes udvendige side

logoet består af en firkantet omkreds, som udgøres af tre farvede linjer (grøn, hvid og rød). Omkredsen brydes foroven af en rød bølgelinje, der er forbundet med en rød oval, som befinder sig inden i omkredsen, og som indeholder et stiliseret lammehoved. Forneden brydes omkredsen af påskriften »I.G.P.« skrevet med røde majuskler. Nederst i den firkantede omkreds står produktbetegnelsen »ABBACCHIO« skrevet med gule majuskler og »ROMANO« skrevet med røde majuskler.

Betegnelsen »Abbacchio Romano« skal stå på italiensk.

(1) EUT L 93 af 31.3.2006, s. 12.